**PERSONU DATI Vīzu informācijas sistēmā – VIS**

Vīzu informācijas sistēma (VIS) ir informācijas sistēma **vīzu datu apmaiņai starp Šengenas valstīm** (<https://home-affairs.ec.europa.eu/policies/schengen-borders-and-visa/visa-information-system_en>). Šengenas valstu vīzu iestādes un ārējo robežu šķērsošanas punkti ir savienoti ar centrālo VIS datu bāzi.

**VIS galvenie mērķi** ir vienkāršot vīzu pieteikumu procedūras un pārbaudes pie ārējām robežām un uzlabot drošību. VIS atvieglo datu apmaiņu starp Šengenas valstīm par vīzu pieteikumiem, lai vienkāršotu procedūras, novērstu “vīzu tirdzniecību” (*visa shopping*) un piedalītos cīņā pret viltotu dokumentu izmantošanas un nepatiesas informācijas sniegšanas mēģinājumiem.

**VIS satur** vīzas pieprasītāja biogrāfiskos un biometrijas datus (desmit pirkstu nospiedumi un fotogrāfija), kā arī informāciju par uzaicinātāju.

Vīzu pieteikumus un izsniegtās, atteiktās, pagarinātās, anulētās un atceltās vīzas reģistrē nacionālajā vīzu informācijas sistēmā (NVIS). Dati par vīzām, kas izsniegtas saskaņā ar ES tiesību aktiem (Vīzu kodekss[[1]](#footnote-1)), tiek nodoti citām Šengenas valstu iestādēm un VIS.

**PIEKĻUVE VIS UN DATU AIZSARDZĪBA**

VIS ir pieejama tikai kompetento iestāžu pilnvarotiem darbiniekiem, lai ievadītu, labotu, dzēstu un aplūkotu datus. VIS iekļautos datus izmanto galvenokārt šādiem **mērķiem:**

* vīzu pieteikumu un ar to saistīto lēmumu izskatīšana (datu vākšana ir obligāta, lai varētu izskatīt vīzas pieteikumu);
* vīzas turētāja identitātes un/vai vīzas īstuma pārbaude, veicot pārbaudes uz ārējām robežām un dalībvalstīs iekšzemē;
* nelegālo imigrantu identifikācija un atgriešana – pārbaudīt, vai ir ievēroti nosacījumi par likumīgu ieceļošanu un uzturēšanos dalībvalstu teritorijā un identificēt personas, kas neatbilst vai vairs neatbilst šiem nosacījumiem;
* patvēruma pieteikuma izskatīšana un par patvēruma pieteikuma izskatīšanu atbildīgās dalībvalsts noteikšana;
* lai novērstu, atklātu un izmeklētu teroristiskus nodarījumus vai citus smagus noziedzīgus nodarījumus – Eiropas Policijas birojs (Europol) un valsts tiesībaizsardzības iestādes;
* VIS glabātos personas datus var nosūtīt trešai valstij vai starptautiskai organizācijai saskaņā ar VIS regulas 31.pantu un Šengenas līguma dalībvalstīm saskaņā ar Padomes Lēmumu (ES) 2017/1908.

VIS ievadītie dati ir pakļauti stingriem **datu aizsardzības noteikumiem**, tai skaitā, Vīzu kodeksam, VIS regulai[[2]](#footnote-2) un Vispārīgai datu aizsardzības regulai*[[3]](#footnote-3)*.

**Datu glabāšanas termiņš ir 5 gadi**. Šis uzglabāšanas periods sākas no datuma, kad beidzas vīzas derīguma termiņš (ja vīza ir izsniegta), no datuma, kad pieņemts negatīvs lēmums, vai no datuma, kad pieņemts lēmums mainīt izsniegtu vīzu (piemēram, pagarināt vīzas derīguma termiņu).

**TIESĪBAS UZ INFORMĀCIJU**

Vīzas pieprasītājam un viņa uzaicinātājam **ir tiesības pieprasīt**:

* informāciju par VIS iekļautajiem datiem, kas uz viņiem attiecas un par dalībvalsti, kas nosūtījusi šos datus uz VIS,
* labot neprecīzus datus, kas uz viņiem attiecas,
* papildināt nepilnīgus personas datus, kas uz viņiem attiecas,
* dzēst nelikumīgi reģistrētus personas datus, kas uz viņiem attiecas,
* tiesības saņemt informāciju par procedūrām minēto tiesību izmantošanai, tostarp uzraudzības iestāžu vai attiecīgā gadījumā Eiropas Datu aizsardzības uzraudzītāja kontaktinformāciju, kas izskata sūdzības saistībā ar personas datu aizsardzību.

Ja ir pamatots iemesls, datus labo vai dzēš atbildīgā dalībvalsts, t.i., tā dalībvalsts, kura izveidojusi pieteikuma datni. Ja pieteikumu izveidojusi Latvijas vīzu izsniedzējiestāde, datus labo un/vai dzēš tā iestāde, kuras amatpersona izveidojusi attiecīgo pieteikuma datni.

Ja atbildīgā dalībvalsts nepiekrīt tam, ka VIS reģistrētajos datos ir faktu kļūdas vai ka tie ir reģistrēti nelikumīgi, tā nekavējoties pieņem administratīvu lēmumu, kurā attiecīgajai personai rakstiski izskaidro, kāpēc minētā valsts neplāno labot vai dzēst datus, kas attiecas uz šo personu.

**PAPILDU INFORMĀCIJA PAR ILGTERMIŅA VĪZĀM – D VĪZAS**

Ilgtermiņa vīzas (D vīzas) ir Latvijas nacionālās vīzas un vīzas pieprasītāja un viņa uzaicinātāja dati tiek reģistrēti nacionālajā vīzu informācijas sistēmā (NVIS) un šie dati netiek nodoti citām Šengenas valstu iestādēm un VIS. NVIS iekļaujamie dati ir noteikti Vīzu noteikumos[[4]](#footnote-4).

Likumā “Fizisko personu datu apstrādes likums” un Vīzu noteikumos ir noteiktas NVIS iekļauto datu subjektu tiesības iepazīties ar informāciju par NVIS iekļautajiem datiem, kas uz viņiem attiecas, un lūgt, lai tiktu izlaboti dati, kas ir neprecīzi, un tiktu dzēsti dati, kas ir apstrādāti nelikumīgi.

Ja ir pamatots iemesls, datus labo un/vai dzēš tā Latvijas vīzu izsniedzējiestāde, kuras amatpersona izveidojusi attiecīgo pieteikuma datni.

**uzraudzības iestāde**

Datu valsts inspekcija ([info@dvi.gov.lv](mailto:info@dvi.gov.lv)) ir Latvijas uzraudzības iestāde un uzklausīs sūdzību par personas datu aizsardzību.

26.09.2023.

1. Eiropas Parlamenta un Padomes 2009.gada 13.jūlija Regula (EK) Nr. 810/2009, ar ko izveido Kopienas Vīzu kodeksu (Vīzu kodekss) [↑](#footnote-ref-1)
2. Eiropas Parlamenta un Padomes 2008.gada 9.jūlija Regula (EK) Nr. 767/2008 par Vīzu informācijas sistēmu (VIS) un datu apmaiņu starp dalībvalstīm saistībā ar īstermiņa vīzām (VIS regula) [↑](#footnote-ref-2)
3. Eiropas Parlamenta un Padomes 2016. gada 27. aprīļa Regula (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) [↑](#footnote-ref-3)
4. Ministru kabineta 30.08.2011. noteikumi Nr.676 “Vīzu noteikumi” [↑](#footnote-ref-4)